Statutul deputaților și senatorilor, modificat. Au fost înăsprite sancțiunile pentru abaterile disciplinare. Ce riscă parlamentarii
Președintele Klaus Iohannis a promulgat o lege care modifică Statutul senatorilor și deputaților în sensul în care sunt înăsprite sancțiunile pentru abateri disciplinare. Parlamentarii vor putea înregistra ședințele celor două Camere doar din perimetrul alocat grupului parlamentar din care fac parte, iar cei neafiliați vor avea acces la zonele special destinate lor. În sălile de ședințe e interzisă afișarea bannerelor în timpul dezbaterilor, folosirea violenței fizice împotriva altor deputați, senatori sau demnitari, manifestările de violență verbală, cum ar fi țipetele, injuriile, amenințările sau calomniile, conform actului normativ. În cazul abaterilor, aleșii riscă reducerea indemnizației parlamentare, care poate fi aplicată pentru o perioadă de până la șase luni.